HU Az Európai Unió Hivatalos Lapja L 313/14

A BIZOTTSÁG 1058/2012/EU RENDELETE

(2012. november 12.)

az 1881/2006/EK rendeletnek a szárított fügében előforduló aflatoxinok felső határértékei tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel az élelmiszerekben előforduló szennyező anyagok ellenőrzésére vonatkozó közösségi eljárások megállapításáról szóló, 1993. február 8-i 315/93/EGK tanácsi rendeletre (1) és különösen annak 2. cikke (3) bekezdésére,

mivel:

(1) Az élelmiszerekben előforduló egyes szennyező anyagok felső határértékeinek meghatározásáról szóló, 2006. december 19-i 1881/2006/EK bizottsági rendelet (2) meghatározza az egyes élelmiszerekben előforduló aflatoxin B1, valamint az összes aflatoxin (aflatoxin B1 + G1 + B2 + G2) felső határértékeit.

(2) Tekintettel a Codex Alimentariust érintő változásokra, továbbá az arra vonatkozó új információkra, hogy a helyes módszerek alkalmazásával milyen mértékben lehet megelőzni az aflatoxinok termelődését, valamint az élelmiszerekben előforduló aflatoxin B1 és összes aflatoxin különböző hipotetikus felső határértékeiből adódó eltérő egészségi kockázatokra vonatkozó új tudományos adatokra, módosítani kell a szárított fügében előforduló aflatoxinok felső határértékeit.

(3) A Codex Alimentarius az összes aflatoxinra vonatkozó felső határértéket „azonnal fogyasztható” szárított füge esetében 10 μg/kg-ban határozta meg (3). A felső határértéket az élelmiszer-adalékanyagokkal foglalkozó közös FAO/WHO szakértői bizottság (JECFA) értékelése alapján határozták meg, amelyet a JECFA az aflatoxinok mandula, brazildió, mogyoró, pisztácia és szárított füge tekintetében meghatározott különböző hipotetikus felső határértékeinek való expozíció következményeivel és a különböző felső határértékekből adódó egészségi kockázatokkal foglalkozó 68. ülésén végzett el (4). A bizottság úgy találta, hogy a szárított füge esetében bármelyik hipotetikus felső határértéket alkalmazzák, az nincs jelentős hatással az általános étrendből adódó aflatoxinoknak való expozícióra. Kimutatták, hogy a helyes módszerek alkalmazásával lehetséges az összes aflatoxinra vonatkozó 10 μg/kg-os felső határérték betartása.

(4) A Codex Alimentarius csak azért határozott meg felső határértéket az összes aflatoxin tekintetében, mivel az aflatoxin B1 és az összes aflatoxin közötti arányban nagy különbségeket tapasztaltak, amelyeket számos tényező okozott (termesztési év, fajta, időjárás). Tekintettel arra, hogy az aflatoxin B1 a legerősebben rákkeltő, az uniós jog az összes aflatoxinra vonatkozó felső határérték mellett az aflatoxin B1-re is meghatározott egy felső határértéket, mely alacsonyabb, mint az összes aflatoxinra meghatározott érték. Az összes aflatoxin az aflatoxin B1, B2, G1 és G2 összege. Indokolt tehát, hogy az aflatoxin B1-re meghatározott felső határérték igazodjon az összes aflatoxin tekintetében meghatározott felső határértékhez. Az aflatoxin B1 szóban forgó határértékét a szárított fügében előforduló aflatoxinokkal kapcsolatos, 2005 óta gyűjtött adatok alapján állapították meg. E számításból egyértelmű, hogy az aflatoxin-B1-/összes aflatoxintartalom aránya átlagosan 0,6 körüli, nem helyes tehát a korábbi feltételezés, hogy az aflatoxin B1 koncentrációja az összes aflatoxinban átlagosan körülbelül 50 %-os.

(5) Az eltérő felső határértékeknek való expozíció következményeiről szóló fenti JECFA-értékelés eredményét megerősítette az Európai Élelmiszerbiztonsági Hatóság (EFSA) Étrend- és Vegyianyag-ellenőrző Egysége által végzett, aktualizált expozíciós értékelés (5) is. Az értékelésben megadott becslés szerint a különböző expozíciós forgatókönyvek esetében az étrendből adódó aflatoxinexpozíció 0,15 % és 0,26 % közötti arányban nő, ha az összes aflatoxinnak a szárított fügére meghatározott 4 μg/kg-os felső határértékét 10 μg/kg-ra emelik. Az e témakörben végzett korábbi EFSA-értékelésekből (6) levonható a következtetés, hogy egy ilyen mértékű növekedés nem lenne ártalmas a népesség egészségére. Indokolt tehát az Európai Unióban alkalmazott, a szárított fügében előforduló összes aflatoxinra, és a megfelelő aflatoxin B1-re a Codex által meghatározott felső határértékeket kiigazítani, és a 1881/2006/EK rendeletet ennek megfelelően módosítani.

(6) Mivel a Codex Alimentarius Bizottság csak az „azonnal fogyasztható” fügék esetében határozott meg felső határértéket az összes aflatoxin tekintetében, más fügék esetében nem, ezért indokolt megtartani az „azonnal fogyasztható” fügékre vonatkozó összes aflatoxinra meghatározott jelenlegi uniós felső határértéket, és csak az ilyen fügékben előforduló aflatoxin B1-re vonatkozó értéket kiigazítani annak érdekében, hogy figyelembe vegyük a szárított fügében előforduló aflatoxin B1 koncentrációjának és az összes aflatoxin koncentrációjának arányára vonatkozó újabb adatokat.

(7) Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével, és sem az Európai Parlament, sem a Tanács nem ellenezte azokat,

ELFOGADTA EZT A RENDELETET:

1. cikk

Az 1881/2006/EK rendelet melléklete e rendelet mellékletének megfelelően módosul.

2. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2012. november 12-én. a Bizottság részéről az elnök José Manuel BARROSO

(1) HL L 37., 1993.2.13., 1. o.

(2) HL L 364., 2006.12.20., 5. o.

(3) Codex General Standard for Contaminants and toxins in foods (Az Élelmiszerekben lévő Szennyezőanyagok és Toxinok Általános Szabványa) (CODEX STAN 193-1995) http://www.codexalimentarius.net/download/standards/17/CXS_193e.pdf

(4) WHO Food Additive Series: 59. Safety evaluation of certain food additives and contaminants. (WHO Adalékanyag-sorozat: 59. Egyes élelmiszer-adalékanyagok és -szennyezőanyagok biztonságossági értékelése.) http://www.who.int/foodsafety/chem/jecfa/publications/monographs/en/index.html

(5) Európai Élelmiszerbiztonsági Hatóság (EFSA); Effect on dietary exposure of an increase of the levels for aflatoxin total from 4 μg/kg to 10 μg/kg for dried figs. (A szárított fügében előforduló összes aflatoxin felső határértéke 4 μg/kg-ról 10 μg/kg-ra történő növelésének az étrendből adódó expozícióra való hatása.) Kapcsolódó publikációk 2012:EN-311. [6. o.] Elérhető a következő weboldalon: www.efsa.europa.eu/publications

(6) Opinion of the scientific panel on contaminants in the food chain [CONTAM] related to the potential increase of consumer health risk by a possible increase of the existing maximum levels for aflatoxins in almonds, hazelnuts and pistachios and derived products (Az élelmiszerláncba bekerülő szennyezőanyagok tudományos testülete [CONTAM] szakvéleménye a fogyasztókra vonatkozó egészségügyi kockázat feltételezhető növekedéséről, amennyiben a mandula, a mogyoró és a pisztácia, valamint az ezekből származó termékek aflatoxintartalmának eddig megállapított felső határértékét növelnék) http://www.efsa.europa.eu/en/efsajournal/doc/446.pdf

Statement of the Panel on Contaminants in the Food Chain Effects on public health of an increase of the levels for aflatoxin total from 4 μg/kg to 10 μg/kg for tree nuts other than almonds, hazelnuts and pistachios. (Az élelmiszerláncba bekerülő szennyezőanyagok tudományos testületének közleménye a fán termő héjas gyümölcsűekben – kivéve a mandulát, a mogyorót és a pisztáciát – előforduló összes aflatoxin felső határértékének 4 μg/kg-ról 10 μg/kg-ra történő növelésének a népesség egészségére való hatásairól). http://www.efsa.europa.eu/en/efsajournal/doc/1168.pdf